b'\n_START_ARTICLE_\nHenry Heth\n_START_SECTION_\nTidlige \xc3\xa5r\n_START_PARAGRAPH_\nHeth blev f\xc3\xb8dt i Black Heath i Chesterfield County i Virginia, som s\xc3\xb8n af fl\xc3\xa5dekaptajn John Heth og Margaret L. Pickett. Han var f\xc3\xa6tter til George E. Pickett. Han blev normalt kaldt "Harry", det navn som ogs\xc3\xa5 blev foretrukket af hans bedstefar, der var oberst i Uafh\xc3\xa6ngighedskrigen og havde etableret Heth familien indenfor kul i Virginia efter at v\xc3\xa6re indvandret fra England omkring 1759._NEWLINE_Han var en af de f\xc3\xa5 generaler, som Robert E. Lee tiltalte med fornavn. Heth fik eksamen fra West Point nederst i klassen i 1847. Han blev s\xc3\xa5ret p\xc3\xa5 West Point i 1846 af en bajonet som ramte hans ben. Han blev udn\xc3\xa6vnt til midlertidig sekondl\xc3\xb8jtnant og tildelt 1. infanteriregiment. Indtil borgerkrigen gjorde han fortrinsvis tjeneste p\xc3\xa5 poster i Vesten, hvor han i nogle tilf\xc3\xa6lde var forsyningsofficer, og han blev efterh\xc3\xa5nden forfremmet til kaptajn. Han spillede en fremtr\xc3\xa6dende rolle i 1855 i Slaget ved Ash Hollow mod Sioux indianerne. I 1858 lavede han h\xc3\xa6rens f\xc3\xb8rste manual om skydef\xc3\xa6rdighed.\n_START_SECTION_\nBorgerkrigen\n_START_PARAGRAPH_\nEfter at krigen var brudt ud ved Fort Sumter, tog Heth sin afsked fra Unionens h\xc3\xa6r og gik ind i Sydstatsh\xc3\xa6ren. Han blev forfremmet til oberstl\xc3\xb8jtnant og gjorde i kort tid tjeneste som Robert E. Lee\'s forsyningsofficer i Virginias provisoriske h\xc3\xa6r, men den tid blev betydningsfuld for hans senere karriere, fordi Lee holdt \xc3\xb8je med ham i resten af krigen. Han brugte resten af 1861 i Kanawha Valley i det vestlige Virginia i 5. og 45. Virginia Infanteri regiment. Han blev forfremmet til brigadegeneral den 6. januar 1862 og sendt vestp\xc3\xa5 til det \xc3\xb8stlige Tennessee for at g\xc3\xb8re tjeneste under Edmund Kirby Smith. Under kampagnen i Kentucky, fik han tilladelse af Smith til at tage en division med nordp\xc3\xa5 fra Lexington i Kentucky og true Cincinnati. Det kom der kun nogle sm\xc3\xa5 skudvekslinger ud af. Nogle f\xc3\xa5 uger senere kommanderede han en division i Perryville kampagnen, men kom for sent til at deltage i Slaget ved Perryville._NEWLINE_I marts 1863 bragte Lee Heth tilbage til Army of Northern Virginia, som leder af en brigade i generalmajor A.P. Hill\'s division. Han k\xc3\xa6mpede i Slaget ved Chancellorsville, hvor han viste misforst\xc3\xa5et aggressivitet i sit f\xc3\xb8rste store slag, hvor han angreb uden reserver mod en unionsstyrke, der dukkede frem fra The Wilderness. Han overtog midlertidigt kommandoen over divisionen, da Hill blev s\xc3\xa5ret. Efter Stonewall Jacksons d\xc3\xb8d reorganiserede Lee sin h\xc3\xa6r i tre korps og forfremmede Hill til leder af 3. korps. Heth beholdt kommandoen over divisionen og blev forfremmet til generalmajor den 24. maj 1863._NEWLINE_Heth\xe2\x80\x99s division skrev historie ved utilsigtet at starte Slaget ved Gettysburg. Mens de marcherede \xc3\xb8st p\xc3\xa5 fra Cashtown den 1. juli 1863, sendte Heth to brigader frem for at rekognoscere. I sine erindringer skriver han, at de blev sendt frem for at lede efter sko i Gettysburg, men nogle historikere betragter dette som en opdigtet historie, da Heth vidste, at Jubal A. Early havde v\xc3\xa6ret i Gettysburg nogle f\xc3\xa5 dage tidligere, og ville have taget de sko, der m\xc3\xa5tte have v\xc3\xa6ret til r\xc3\xa5dighed. I \xc3\xb8vrigt ville det have v\xc3\xa6ret spild at sende hele to brigader af sted p\xc3\xa5 en s\xc3\xa5dan opgave. Heth\'s sande begrundelse er s\xc3\xa5ledes ukendt. Brigaderne st\xc3\xb8dte p\xc3\xa5 Unionens kavaleri under brigadegeneral John Buford og spredte sig ud i kampformation._NEWLINE_Lee havde beordret A.P. Hill til at undg\xc3\xa5 en stor konfrontation med fjenden f\xc3\xb8r han kunne n\xc3\xa5 at f\xc3\xa5 samlet hele h\xc3\xa6ren, men Heth\xe2\x80\x99s handlinger havde nu gjort ordren akademisk. De var i kamp, og der begyndte hurtigt at komme forst\xc3\xa6rkninger til Unionen. Heth\xe2\x80\x99s beslutning om at sende sine to brigader fremad, inden resten af hans division var n\xc3\xa5et frem, var ogs\xc3\xa5 en fejl. De blev sl\xc3\xa5et tilbage af en eliteenhed i Army of the Potomac\'s I. korps, som bl.a. omfattede den h\xc3\xa5rdnakkede Iron Brigade. Efter en pause i kampen bragte Heth to yderligere brigader ind i kampen om eftermiddagen og Unionens styrker blev drevet tilbage til Seminary Ridge, hvilket dog prim\xc3\xa6rt skyldtes, at Unionens h\xc3\xb8jre flanke blev knust af Richard S. Ewell\'s korps som kom nordfra. Til sidst angreb Heth igen sammen med generall\xc3\xb8jtnant Robert E. Rodes division, og Unionens korps blev sl\xc3\xa5et p\xc3\xa5 flugt tilbage gennem byens gader til Cemetery Hill. Sydstaternes tab var alvorlige, Heth skulle have koordineret sit angreb bedre med generalmajor William Dorsey Pender\xe2\x80\x99s division. Heth blev selv s\xc3\xa5ret under angrebet, da en kugle ramte ham i hovedet, men heldigvis for ham havde han et hat p\xc3\xa5, som var for stor, og derfor var foret med papir for at komme til at passe. Formentlig var det papiret som afb\xc3\xb8jede kuglen og forhindrede et d\xc3\xb8deligt s\xc3\xa5r, men Heth blev sl\xc3\xa5et bevidstl\xc3\xb8s og effektivt sat ud af kampen. Dele af hans division under kommando af brigadegeneral Johnston Pettigrew, kom i kamp to dage senere under Pickett\'s Charge, og han kom sig tilstr\xc3\xa6kkeligt til at lede divisionen under tilbagetr\xc3\xa6kningen til Virginia og i de mindre tr\xc3\xa6fninger i efter\xc3\xa5ret 1863._NEWLINE_Harry Heth ledede sin division igennem Overland kampagnen i 1864, Belejringen af Petersburg og retr\xc3\xa6ten i Appomattox kampagnen til slaget ved Appomattox Courthouse hvor han overgav sig sammen med Lee den 9. april 1865.\n_START_SECTION_\nEfter krigen\n_START_PARAGRAPH_\nEfter krigen arbejdede Heth i forsikringsbranchen og senere blev han statslig landm\xc3\xa5ler og arbejdede i Kontoret for Indianske Anliggender. Han d\xc3\xb8de i Washington, D.C., og ligger begravet p\xc3\xa5 Hollywood Cemetery i Richmond.'